**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov,  Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov, parlamentná tlač 223 (ďalej len „poslanecký návrh zákona“).

Ministerstvo k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je podľa predkladateľa  umožniť rozšírenie okruhu žiadateľov o príspevok na projekt a okruhu podpory, zníženie administratívy pri posudzovaní niektorých žiadosti a zefektívnenie pri nominovaní zástupcov príslušných organizácií do kolektívnych orgánov Fondu na podporu športu.

Poslaneckým návrhom zákona sa navrhuje pri výzvach, kde je možné žiadosť vyhodnotiť „administratívne“ na základe objektívnych overiteľných údajov, možnosť upustenia od ich vyhodnocovania odbornou komisiou

Poslanecký návrh zákona nemá podľa predkladateľov vplyv na rozpočet verejnej správy, vplyv na podnikateľské prostredie, sociálny vplyv, vplyv na životné prostredie, vplyv na informatizáciu spoločnosti ani na vplyv na manželstvo, rodičovstvo a rodinu.

**Stanovisko**

Ministerstvo zaujíma k predloženému poslaneckému návrhu zákona nasledovné stanovisko:

Ministerstvo oceňuje poslanecký návrh zákona z hľadiska snahy prispieť k zníženiu administratívy pri posudzovaní niektorých žiadostí o poskytnutie príspevku na projekt a zefektívnenie postupu pri nominovaní zástupcov príslušných organizácií do kolektívnych orgánov Fondu na podporu športu a s poslaneckým návrhom zákona **súhlasí**.

V rámci medzirezortného pripomienkového konania neboli uplatnené zásadné pripomienky zo strany subjektov uvedených v čl. 31 ods. 1 Legislatívnych pravidiel vlády Slovenskej republiky.

**Záverom ministerstvo odporúča vláde Slovenskej republiky, aby s predloženým návrhom** skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov, parlamentná tlač 223, **vyslovila súhlas.**